Diunna Greenleaf, zë i fuqishëm në muzikën Blues
Revista Living Blues e shpalli këngëtaren nga Teksasi si artisten më të mirë të vitit
Muajin e kaluar revista Living Blues e shpalli këngëtaren Diunna Greenleaf si Artisten më të mirë të vitit për muzikën Blues. Por ndërsa këngëtarja nga Hjustoni është bërë mjaft e njohur në disa vende të tjera, ajo ende nuk ka siguruar një bazë të gjerë admiruesish në Shtetet e Bashkuara. Ajo shpreson që karriera e saj të avancojë me disa plane ambicioze albumesh dhe turne në gjithë vendin. Korrespondenti i Zërit të Amerikës, Greg Flakus sjell më shumë hollësi nga Hjustoni. Disa admirues të saj e kanë quajtur këngëtaren Diunna Greenleaf “një forcë të natyrës” por ajo ia atribuon Teksasit të paktën pjesërisht, stilin e guximshëm të të kënduarit. Prindërit e saj ishin këngëtarë të njohur të muzikës ungjillore por ata i inkurajuan fëmijët e tyre që të eksplorojnë të gjitha zhanret e muzikës. Greenleaf u bë këngëtare profesioniste vetëm në fund të viteve ’90, pasi kishte mbaruar universitetin dhe kishte shërbyer 19 vjet në ushtrinë amerikane. Por suksesi i saj në muzikën Blues i ka bërë të pakënaqur disa nga admiruesit e muzikës së saj ungjillore. Ajo kompozon dhe shkruan tekstin e shumë këngëve të saj, duke filluar me hedhjen e mendimeve të saj në letër kur është e frymëzuar. Ajo ka disa këngë të reja dhe ka dëshirë të inçizojë variante të disa këngëve klasike të artisteve femra të viteve ‘40s dhe ‘50. Ndërkohë, e inkurajuar nga vlerësimi i revistës Living Blues, Diunna Greenleaf ka një kalendar të ngarkuar me grupin e saj Blue Mercy në gjithë Shtetet e Bashkuara si edhe në Kanada dhe Evropë.